5 Selo se sengwe se se tlhokegang gore re dire tumalanong le se re se ithutileng ke go tshegetsa kobamelo ya boammaaruri ka boikanyegi, le fa re ganediwa ke batho ba ba sa dumeleng. Go tlhokega boiteko gore re itshoke. Jesu o ne a re: “Fa mongwe a batla go ntshala morago, a a iitatole mme a tseye kota ya gagwe ya tlhokofatso mme a ntshale morago a sa kgaotse.” (Mathaio 16:24) Jesu ga a ka a re re tshwanetse go mo sala morago beke, kgotsa kgwedi, kgotsa ngwaga fela. Mme o ne a re: “Ntshale morago [o] sa kgaotse.” Mafoko a gagwe a bontsha gore re ka se ka ra nna barutwa ka lobakanyana lo lo rileng fela mo botshelong jwa rona kgotsa ra ineela ka nakwana fela. Go tshegetsa kobamelo ya boammaaruri ka boikanyegi ke gore re itshoke re sa kgaotse mo tseleng e re e tlhophileng, le fa go ka nna jang. Re ka dira seo jang?